 ****

**Κύρια σημεία από την πρόσφατη επίσκεψη αντιπροσωπείας της Κορίνθου Πόλης που Μαθαίνει στην Andong της Νότιας Κορέας**

Η Andong είναι μια μικρή πόλη (περίπου 160.000 κατοίκων) για τα μεγέθη των πόλεων της Νότιας Κορέας (η πρωτεύουσα Σεούλ έχει 10.000.000 κατοίκους) με τεράστια πολιτιστική κληρονομιά. Θεωρείται η πνευματική (spiritual) πρωτεύουσα της Νότιας Κορέας. Σε αυτή την πόλη ενεργοποιούνται διαφορετικά δίκτυα πόλεων (του Παγκοσμίου Δικτύου της UNESCO των Πόλεων που Μαθαίνουν, της Εκπαίδευσης των Πόλεων, των Iστορικών Πόλεων, των Ανθρώπινων Αξιών) και στο πλαίσιο αυτό διοργανώνονται ποικίλα συνεδρία, fora κ.ά.

Η Κόρινθος Πόλη που Μαθαίνει ενεργοποίησε δυναμικά κυρίως τον τελευταίο χρόνο πολύ παλιότερη σχέση του Δήμου Κορινθίων με την Andong (είχαν υπάρξει επισκέψεις εκπροσώπων των δήμων των δύο πόλεων). Στο πλαίσιο αυτό το Φθινόπωρο του 2022 η Κόρινθος συμμετείχε σε έκθεση φωτογραφίας φιλικών πόλεων προς την Andong, στη συνέχεια συμμετείχε σε Διεθνές Συνέδριο των Ιστορικών Πόλεων (Νοέμβριος 2022) και σε πρόσφατo Διεθνές Συνέδριο για τις Ανθρώπινες Αξίες τον 21ο Αιώνα (Οκτώβριος 2023). Στα δύο τελευταίο Συνέδρια που αναφέρθηκαν υπήρξε εκπροσώπηση από την Κόρινθο.

Πιο συγκεκριμένα στο τελευταίο συνέδριο συμμετείχε ο Σύμβουλος του Δημάρχου Κορινθίων για τις Πόλεις που Μαθαίνουν κ. Γιώργος Μπαγάκης και η Αντιδήμαρχος του Δήμου Κορινθίων κα Μαρίνα Ραντίτσα.

Στο ίδιο συνέδριο συμμετείχαν και έκαναν επίσης παρεμβάσεις δήμαρχοι ή εκπρόσωποί τους από την Νότια Κορέα, την Ιαπωνία, το Περού, το Ιράν.

Κεντρικοί ομιλητές ήταν η πρώην Γενική Γραμματέας της UNESCO και Καθηγητής από Πανεπιστήμιο της Οξφόρδης.

Παρεμβάσεις έκαναν επίσης μεταπτυχιακοί φοιτητές από το Πανεπιστήμιο του Harvard και από πολύ σημαντικό Πανεπιστήμιο της Νότιας Κορέας.

Η υποδοχή της Ελληνικής Αντιπροσωπίας όπως και την προηγούμενη χρονιά ήταν καταπληκτική. Στη διάρκεια του τελευταίου συνεδρίου δόθηκε επίσης η ευκαιρία της επίσκεψης στο τεράστιο, εξαιρετικά οργανωμένο και εξοπλισμένο εντυπωσιακό Κέντρο Διά Βίου Μάθησης της Andong, το οποίο παρέχει μια πληθώρα προγραμμάτων. Στην Ελληνική αντιπροσωπεία έγιναν επίσης ξεναγήσεις σε περιοχές της Andong με πλούσια πολιτιστική κληρονομιά.

Η ενίσχυση της δικτύωσης της Κορίνθου Πόλης που Μαθαίνει **παρέχει τη δυνατότητα εξωστρέφειας και οικοδόμησης συνεργασιών στην εκπαίδευση, τον πολιτισμό και τον τουρισμό.** Η Κόρινθος είναι αρκετά γνωστή από τον Δίολκο, τη Διώρυγα, τον Απόστολο Παύλο κ.ά. Ας ελπίσουμε ότι το στοίχημα αυτό θα κερδηθεί όπως και με άλλες πόλεις που ήδη υπάρχει δικτύωση και προεργασία.